Eldbjørg Løwer

Eldbjørg Løwer (1943–) er en norsk politiker (V). Hun var arbeids- og administrasjonsminister i «sentrumsregjeringen» fra 1997 til 1999 og forsvarsminister fra 1999 til regjeringen avgikk i 2000.

Liv og virke 
Hun vokste opp i Ål i Hallingdal, der faren Gjermund Teigen var herredsskogmester.

Hun gikk keramikklinjen ved Statens håndverks- og kunstindustriskole i Oslo. Hun giftet seg i 1964 med fotograf Halvor Rock Løwer fra Kongsberg. Eldbjørg Løwer drev i mange år sitt eget keramikkverksted på Kongsberg, der hun også kom med i kommunepolitikken.

Hun var ordfører i Kongsberg kommune fra 1984 til 1987 og organisatorisk nestleder i Venstre fra 1982 til 1986.

Fra 1990 til 2004, unntatt årene i regjering, var Løwer den første direktøren i Kongsberg nærings- og handelskammer. Hun ble sentral i omstillingsarbeidet i kommunen etter avviklingen av hjørnesteinsbedriften Kongsberg Våpenfabrikk. Løwer gikk senere tilbake til næringsvirksomhet.

Ved utnevnelsen av Kjell Magne Bondeviks første regjering i 1997 ble Løwer arbeids- og administrasjonsminister. I 1999 ble hun forsvarsminister, som den første kvinnen i dette vervet. Løwer gikk av sammen med resten av regjeringen på gasskraftsaken i 2000.

Hun har påtatt seg flere offentlige verv. Hun var styreleder i NRK fra 2004 til 2006, medlem av Forsvarspolitisk utvalg fra 2006 til 2007 og leder for EOS-utvalget fra 2011 til 2019.

Løwer ble tildelt Likestillingsprisen i Kongsberg kommune i 2001 og Kongsberg-medaljen i 2003.

Referanser

Eksterne lenker 
 
 
 
  Politiske taler av Eldbjørg Løwer, virksommeord.uib.no

Norske forsvarsministre
Norske arbeidsministre
Venstre-statsråder
Statsråder i Regjeringen Bondevik I
Norske statsråder etter 1945
Venstres ledelse
Venstre-ordførere i Buskerud
Ordførere i Kongsberg
Norske keramikere
Personer tilknyttet DNB
Personer fra Ål kommune
Norske sosialliberalister